ПРЕДЛОГ

На основу члaна 3. Покрајинске скупштинске одлуке о Програму унапређења социјалне заштите у Аутономној покрајини Војводини („Службени лист АПВ”, број 14/15) и чл. 35. и 36. став 2. Покрајинске скупштинске одлуке о Покрајинској влади („Службени лист АПВ”, број 37/14), а у вези са чланом 10. Покрајинске скупштинске одлуке о буџету Аутономне покрајине Војводине за 2017. годину („Службени лист АПВ”, број 69/16) и члана 20. Закона о социјалној заштити („Службени гласник РС”, број 24/11),

Покрајинска влада, на седници одржаној \_\_\_2017. године, д о н е л а је

**О Д Л У К У**

**О ПОСТУПКУ И КРИТЕРИЈУМИМА ЗА ДОДЕЛУ СРЕДСТАВА ПОКРАЈИНСКОГ СЕКРЕТАРИЈАТА ЗА СОЦИЈАЛНУ ПОЛИТИКУ, ДЕМОГРАФИЈУ И РАВНОПРАВНОСТ ПОЛОВА ЗА РЕАЛИЗАЦИЈУ ПРОГРАМА УНАПРЕЂЕЊА СОЦИЈАЛНЕ ЗАШТИТЕ У АУТОНОМНОЈ ПОКРАЈИНИ ВОЈВОДИНИ У 2017. ГОДИНИ**

Члан 1.

Овом одлуком утврђују се поступак и критеријуми за доделу средстава из буџета Аутономне покрајине Војводине за 2017. годину, у оквиру раздела Покрајинског секретаријата за социјалну политику, демографију И равноправност полова (у даљем тексту: Секретаријат), за реализацију Програма унапређења социјалне заштите у Аутономној покрајини Војводини у 2017. години.

Члан 2.

Средства из члана 1. ове одлуке утврђена су Покрајинском скупштинском одлуком о буџету Аутономне покрајине Војводине за 2017. годину у оквиру раздела 25 Покрајинског секретаријата за социјалну политику, демографију и равноправност полова, Финансијским планом Покрајинског секретаријата за социјалну политику, демографију и равноправност полова за 2017. годину у оквиру програма 0902 – социјална заштита, програмска активност 1014 – развој услуга социјалне заштите – Програм унапређења социјалне заштите у Аутономној покрајини Војводини и износе 56.000.000,00 динара, а додељују се установама социјалне заштите и пружаоцима услуга социјалне заштите – удружењима грађана за реализацију Програма унапређења социјалне заштите у Аутономној покрајини Војводини у 2017. години.

Члан 3.

Средства из члана 2. ове одлуке могу се доделити установама социјалне заштите са седиштем на територији Аутономне покрајине Војводине и пружаоцима услуга социјалне заштите – удружењима грађана уписаним у регистар у надлежном органу за програме који се реализују на територији Аутономне покрајине Војводине, за финансирање, односно суфинансирање, програма, мера и активности за подстицај и развој нових и унапређивање квалитета постојећих услуга социјалне заштите, како би се обезбедило пружање адекватне, квалитетне услуге, у складу са специфичним потребама следећих корисника:

- деце и младих – без родитељског старања или у ризику од губитка родитељског старања; са сметњама у развоју; у сукобу с родитељима, старатељем и заједницом; жртава злостављања и занемаривања, насиља и експлоатације и жртава трговине људима;

- одраслих и старијих чији су благостање, безбедност и продуктиван живот у друштву угрожени ризицима услед старости, инвалидитета, болести, породичних и других животних околности.

Средства из ове одлуке не додељују се: физичким лицима, индиректним корисницима буџета Аутономне покрајине Војводине, привредним субјектима и другим корисницима чије је финансирање уређено актима које доноси или на њих дају сагласност Скупштина Аутономне покрајине Војводине или Покрајинска влада.

Члан 4.

Средства се додељују путем јавног конкурса који расписује Секретаријат најмање једном годишње.

Јавни конкурс објављује се у „Службеном листу Аутономне покрајине Војводине”, у јавном гласилу које покрива целу територију Аутономне покрајине Војводине и на интернет страници Секретаријата www.socijalna politika.vojvodina.gov.rs.

Рок за подношење пријава на јавни конкурс не може бити краћи од 15 дана од дана објављивања јавног конкурса.

Члан 5.

Јавни конкурс садржи податке о акту на основу кога се расписује јавни конкурс, област од јавног интереса која се подстиче, и висини укупних средстава која се додељују по јавном конкурсу, задатку који је предмет јавног конкурса и року за његов завршетак, кругу могућих учесника на јавном конкурсу, начину и року за подношење пријава на јавни конкурс, критеријумима за оцену пријава, обавезној документацији која се подноси уз пријаву и друге податке важне за спровођење јавног конкурса.

Члан 6.

Пријава на јавни конкурс подноси се на обрасцу пријаве чију садржину утврђује Секретаријат у једном примерку који објављује на интернет страници Секретаријата [www.socijalnapolitika.vojvodina.gov.rs](http://www.socijalnapolitika.vojvodina.gov.rs).

Уз пријаву, прилаже се следећа обавезна документација: фотокопија ОП обрасца (оверени потписи лица овлашћених за заступање) и фотокопија извода из Статута у коме је утврђено да се циљеви остварују у области у којој се програм реализује.

Члан 7.

Пријаве које нису поднете на утврђеном обрасцу и које нису предмет јавног конкурса, као и пријаве које су поднете након рока који је прописан конкурсом – неће се разматрати.

Пријаве подносилаца којима су додељивана средства у претходна два спроведена јавна конкурса Секретаријата, а који нису у утврђеном року доставили извештај о наменском утрошку средстава – неће се разматрати

Члан 8.

Поступак јавног конкурса за доделу средстава спроводи комисија коју образује покрајински секретар за социјалну политику, демографију и равноправност полова (у даљем тексту: покрајински секретар).

Комисија има три члана, ради и одлучује у пуном саставу и о свом раду води записник. Комисија одлуке доноси већином од укупног броја чланова.

Члан 9.

Комисија процењује и вреднује према следећим критеријумима:

1. Према референцама делатности, односно послова и програма за област у којој се они реализују (од 0 до 40 бодова):

- усклађеност пројектних садржаја с предметом јавног конкурса и релевантност за област у којој се реализује јавни конкурс (до 10 бодова);

- јасно формулисани и повезани циљеви, активности и резултати пројекта и њихова усклађеност с временском динамиком предвиђеном за реализацију (до 10 бодова);

- број директних корисника пројекта и капацитети подносиоца пријаве за управљање пројектом (до 10 бодова);

- потенцијал одрживости и надградње пројекта (до 10 бодова).

1. Према циљевима који се постижу реализацијом пројектних активности (од 0 до 30 бодова):

- допринос степену унапређивања стања у области социјалне заштите;

- допринос унапређивању квалитета услуга, заштите и квалитета живота

циљне групе.

1. Према економичности буџета, усклађености буџета с планираним активностима и постојању суфинансирања пројекта из других извора (од 0 до 30 бодова):

- процена економичности буџета и усклађености буџета с планираним активностима (до 10 бодова);

- висина тражених средстава за њихову реализацију (до 10 бодова);

- степен обезбеђености сопствених средстава или средстава из других

извора (до 10 бодова).

Члан 10.

Комисија сачињава листу вредновања и рангирања пријава установа социјалне заштите и пружалаца услуга социјалне заштите – удружења грађана на јавни конкурс применом критеријума из члана 9. ове одлуке, у року који не може бити дужи од 60 дана од дана истека рока за подношење пријава.

Листа из става 1. овог члана објављује се на интернет страници Секретаријата и учесници јавног конкурса имају право приговора, увида у поднете пријаве и приложену документацију у року од три дана од дана њеног објављивања.

Одлуку о приговору учесника јавног конкурса на листу из става 1. овог члана доноси комисија у року од 15 дана од дана његовог пријема.

Након одлучивања по поднетим приговорима, комисија сачињава предлог коначне листе вредновања и рангирања пријава установа социјалне заштите и пружалаца услуга социјалне заштите – удружења грађана на јавни конкурс, која се објављује на интернет страници Секретаријата и доставља покрајинском секретару ради одлучивања о додели и висини средстава.

Члан 11.

Решењем које је коначно, покрајински секретар – у складу с ликвидним могућностима буџета Аутономне покрајине Војводине – одлучује о додели средстава и висини средстава, у року од 30 дана од дана објављивања предлога коначне листе вредновања и рангирања пријава установа социјалне заштите и пружалаца услуга социјалне заштите – удружења грађана на јавни конкурс.

Решење из става 1. овог члана објављује се на интернет страници Секретаријата.

Члан 12.

Секретаријат и установа социјалне заштите, односно Секретаријат и пружалац услуге социјалне заштите – удружење грађана закључују уговор којим се уређују међусобна права, обавезе и одговорности уговорних страна, а нарочито: предмет пројекта, рок у коме се они реализују, износ средстава, инструменте обезбеђења за случај ненаменског трошења средстава обезбеђених за реализацију пројекта, односно за случај неизвршења уговорне обавезе.

Члан 13.

Секретаријат преноси додељена средства на рачун установе социјалне заштите и пружаоца услуге социјалне заштите – удружења грађана у складу с ликвидним могућностима буџета Аутономне покрајине Војводине.

Члан 14.

Средства додељена по јавном конкурсу установе социјалне заштите и пружаоци услуга социјалне заштите – удружења грађана, односно корисници средстава могу користити искључиво за намене за које су додељена и у обавези су да неутрошена средства врате. Уколико буде утврђено да корисник средстава по јавном конкурсу средства није користио наменски, Секретаријат задржава право да затражи повраћај пренетих средстава са законском затезном каматом, рачунајући од дана уплате до дана поврата додељених средстава.

Средства из става 1. овог члана подлежу контроли буџетске инспекције Аутономне покрајине Војводине и корисник средстава по јавном конкурсу дужан је да буџетској инспекцији омогући несметану контролу наменског и законитог коришћења средстава.

Члан 15.

Корисници средстава по јавном конкурсу дужни су да након завршетка реализације пројектних активности Секретаријату поднесу наративни и финансијски извештај о њиховој реализацији и коришћењу средстава, на обрасцу који прописује Секретаријат, у року од 15 дана од рока утврђеног за реализацију пројекта, с документацијом о њиховом наменском коришћењу, коју су оверила одговорна лица.

За пројекте чија реализација траје дуже од шест месеци, поред извештаја и документације из става 1. овог члана, корисници средстава дужни су да Секретаријату доставе и кварталне извештаје о њиховој реализацији и коришћењу средстава.

Члан 16.

Корисници средстава – установе социјалне заштите и пружаоци услуга социјалне заштите – удружења грађана по јавном конкурсу, дужни су да у свим јавним публикацијама и приликом сваког објављивања о активностима, мерама и програмима који се финансирају по јавном конкурсу наведу да је у њиховом финансирању учествовала Аутономна покрајина Војводина, Покрајински секретаријат за социјалну политику, демографију и равноправност полова.

Члан 17.

Ова одлука ступа на снагу наредног дана од дана објављивања у „Службеном листу Аутономне покрајине Војводине”.

П О К Р А Ј И Н С К А В Л А Д А

Број:

Дана:

**ПРЕДСЕДНИК**

**Покрајинске владе**

**Игор Мировић**

**О б р а з л о ж е њ е**

**1. Правни основ**

Правни основ за доношење Одлуке о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2017. години (у даљем тексту: Одлука) садржан је у члану 3. Покрајинске скупштинске одлуке о Програму унапређења социјалне заштите у Аутономној покрајини Војводини („Службени лист АПВ”, број 14/2015), којим је предвиђено да се поступак и критеријуми доделе средстава за реализацију програма утврђују одлуком Покрајинске владе, након доношења одлуке о буџету Аутономне покрајине Војводине, за сваку календарску годину, те у члану 35. Покрајинске скупштинске одлуке о Покрајинској влади („Службени лист АПВ”, број 37/2014), којим је утврђено да Покрајинска влада доноси покрајинске уредбе, одлуке, препоруке, наредбе, упутства, решења, правилнике и закључке, као и члану 36. став 2. којим је прописано да се одлуком уређују, између осталог, друга питања за која је Покрајинска влада овлашћена законом или покрајинском скупштинском одлуком.

Чланом 10. став 1. Покрајинске скупштинске одлуке о буџету Аутономне покрајине Војводине за 2017. годину („Службени лист АПВ”, број 69/2016) утврђено је овлашћење Покрајинске владе за давање сагласности и доношење аката потребних у поступку спровођења програма, програмских активности и пројеката предвиђених овом одлуком, уколико законом није другачије одређено.

Законом о социјалној заштити („Службени гласник РС”, брoj 24/2011) утврђено је да се установе социјалне заштите, оснивају ради остваривања права у области социјалне заштите и пружања услуга социјалне заштите утврђених овим законом, а делатност у области социјалне заштите, односно поједине услуге социјалне заштите може пружати и удружење, предузетник, привредно друштво и други облик организовања утврђен законом – пружалац услуга социјалне заштите. Наведеним законом утврђено је да програм унапређења социјалне заштите у аутономној покрајини утврђује надлежни орган аутономне покрајине, да он обухвата мере и активности за подстицај и развој постојећих и нових услуга социјалне заштите и да се средства за финансирање овог програма обезбеђују из буџета аутономне покрајине.

Покрајинском скупштинском одлуком о Програму унапређења социјалне заштите у Аутономној покрајини Војводини („Службени лист АПВ”, број 14/2015), у складу с циљевима утврђеним Стратегијом развоја социјалне заштите, предвиђена је финансијска подршка путем финансирања, односно суфинансирања установа социјалне заштите и пружалаца услуга социјалне заштите – удружења грађана за подстицај и развој нових и унапређивање квалитета постојећих услуга социјалне заштите, како би се обезбедило пружање адекватне, квалитетне услуге, у складу са специфичним потребама следећих корисника:

- деце и младих – без родитељског старања или у ризику од губитка родитељског старања; са сметњама у развоју; у сукобу с родитељима, старатељем и заједницом; жртава злостављања и занемаривања, насиља и експлоатације и жртава трговине људима;

- одраслих и старијих чији су благостање, безбедност и продуктиван живот у друштву угрожени ризицима услед старости, инвалидитета, болести, породичних и других животних околности.

**2. Разлози за доношење Одлуке**

Доношење Одлуке условљено је потребом да се утврде поступак и критеријуми за доделу средстава која су планирана Покрајинском скупштинском одлуком о буџету Аутономне покрајине Војводине за 2017. годину и Финансијским планом Покрајинског секретаријата за социјалну политику, демографију и равноправност полова за 2017. годину распоређена за област социјалне заштите.

**3. Објашњење основних правних института и појединачних решења**

Чл. од 1. до 3. Одлуке утврђени су предмет њеног уређења, програм и програмски задаци, намене и корисници средстава за које су Покрајинском скупштинском одлуком о буџету Аутономне покрајине Војводине за 2017. годину, у оквиру раздела 25 Покрајинског секретаријата за социјалну политику, демографију и равноправност полова, планирана средства за финансирање Програма унапређења социјалне заштите.

Чл. од 4. до 7. Одлуке утврђено је да се средства додељују путем јавног конкурса који расписује Секретаријат најмање једном годишње; такође, утврђени су начин објављивања јавног конкурса, садржај јавног конкурса и пријаве за јавни конкурс.

Чл. од 8. до 12. Одлуке утврђују да поступак јавног конкурса спроводи комисија коју образује покрајински секретар; такође, утврђени су и састав, начин рада и одлучивања комисије, критеријуми на основу којих она процењује и вреднује пријаве приспеле на јавни конкурс – доделом одговарајућег броја бодова, те сачињавање листе вредновања и рангирање пријава за доделу средстава, као и одлучивање о додели средстава по јавном конкурсу.

Чл. 13. и 14. Одлуке утврђују начин уређивања уговорних обавеза и динамику преноса додељених средстава.

Чл. од 15. до 17. Одлуке утврђују начин и контролу коришћења додељених средстава, обавезе извештавања, достављања документације о коришћењу додељених средстава и обавезе навођења извора финансирања.

**4. Процена износа финансијских средстава потребних за спровођење Одлуке**

Средства за која је Одлуком утврђен поступак, прецизнија мерила и критеријуми за доделу средстава утврђени су Покрајинском скупштинском одлуком о буџету Аутономне покрајине Војводине за 2017. годину – у оквиру раздела 25 Покрајинског секретаријата за социјалну политику, демографију и равноправност полова и Финансијским планом Покрајинског секретаријата за социјалну политику, демографију и равноправност полова за 2017. годину, у оквиру програма 0902 – социјална заштита, програмска активност 1014 – развој услуга социјалне заштите – програм унапређења социјалне заштите у Аутономној покрајини Војводини и износе 56.000.000,00 динара.

**5. Разлози за хитност ступања на снагу Одлуке**

Разлози за ступање на снагу ове одлуке наредног дана од дана објављивања у „Службеном листу Аутономне покрајине Војводине” јесу омогућавање у што краћем року расписивања јавног конкурса за реализацију Програма унапређења социјалне заштите у Аутономној покрајини Војводини у 2017. години.